**KONFEDERÁCIA ODBOROVÝCH ZVÄZOV SLOVENSKEJ REPUBLIKY**

Materiál na rokovanie

HSR SR 26. 6. 2017

bod č. 14

S T A N O V I S K O

**k Súhrnnej správe o stave rodovej rovnosti na Slovensku za rok 2016**

1. **Popis návrhu**

#  Vychádzajúc z predloženej Súhrnnej správy možno konštatovať, že na Slovensku významným faktorom, ktorý vplýva na riziko a existenciu chudoby u jednotlivcov je rod. Ženy sú ohrozené chudobou v oveľa vyššej miere z dôvodu veku, zdravotného znevýhodnenia, etnicity, zloženia domácnosti, teda či ide o dvoj alebo jednorodičovskú domácnosť. Výrazný rodový rozmer sa prejavuje aj v dopade rodičovstva na zamestnanosť žien a mužov v rodine, keď sa významne znižuje miera zamestnanosti žien, ale zamestnanosť mužov sa zvyšuje. Nožnice medzi odmenou za prácu sa medzi mužmi a ženami roztvárajú viac po narodení každého dieťaťa. Teda dopady rodičovstva na ženy a mužov na Slovensku sú výrazne rozdielne. Nižšia zamestnanosť žien a voľba skrátených úväzkov v dôsledku starostlivosti o členov rodiny a domácnosť sa odráža v nižších mzdách a neskôr aj na nižších dôchodkoch.

Rodový mzdový rozdiel je v Slovenskej republike problémom takmer v každom odvetví, na základe priemernej hodinovej mzdy dosiahol v roku 2016 rozdiel 18 % v neprospech žien, pri hrubej mesačnej mzde je to až 21,9 %.

1. **Stanovisko KOZ SR**

Predloženú Súhrnnú správu o stave rodovej rovnosti na Slovensku za rok 2016 hodnotí KOZ SR pozitívne. Osobitne je potrebné vyzdvihnúť významné aktivity v oblasti rodovej rovnosti, ktoré Slovensko zorganizovalo v rámci slovenského predsedníctva v Rade Európskej únie., v ktorých sa Slovensko zameralo na účinnú spoluprácu medzi členskými štátmi a Európskou komisiou v oblasti rodovej rovnosti, na zamestnanosť žien a znižovanie chudoby žien. KOZ SR oceňuje, že predložená správa na rozdiel od predchádzajúcich rokov, sa zaoberá problematikou rodovej rovnosti na Slovensku v kontexte celej Európskej únie. Z najrôznejších porovnaní postavenia žien v spoločnosti, ich zamestnanosti, mzdovej a inej príjmovej úrovne vyplýva, že postavenie žien v SR je podstatne horšie ako v najvyspelejších štátoch EÚ, ale približne rovnaké ako v nových členských štátoch EÚ, resp. v štátoch Vyšegrádskej skupiny.

KOZ SR zastáva názor, že jedným z možných riešení je efektívnejšie zosúlaďovanie rodinného, pracovného a súkromného života, a to prostredníctvom zabezpečenia dostupnosti kvalitných zariadení pre starostlivosť o deti ako aj využívaním flexibilných foriem práce. Riešením sú programy založené na spolupráci podnikov, samosprávy a mimovládnych organizácií, ktoré rodinám poskytnú cenovo a priestorovo  dostupnú starostlivosť o deti.

Jedným z riešení sú aj kratšie pracovné úväzky. Avšak v prípade skrátených úväzkov by nemalo ísť o trvalé riešenie. Menší počet odpracovaných hodín sa premieta do nižšej mzdy, čo nemusí predstavovať dostatočne efektívne riešenie pre zabezpečenie ekonomickej samostatnosti žien. Táto téma patrí medzi najdôležitejšie programy podpory zamestnanosti,  boja proti chudobe a sociálnemu vylúčeniu žien.

**KOZ SR žiada vládu, aby aj v ďalšom období prijímala opatrenia zamerané na rozširovanie a skvalitňovanie zariadení predškolskej starostlivosti o deti**, najmä vo veku 0-2 roky, ktorých sme mali v roku 2014 v porovnaní s priemerom EÚ menej ako tretinu. Aj podiel detí vo veku 3-6 rokov navštevujúcich predškolské zariadenia je na Slovensku nižší ako je priemer EÚ.

 **KOZ SR žiada vládu, aby naďalej venovala zvýšenú pozornosť presadzovaniu princípu rovnakej mzdy za prácu rovnakej kvality medzi ženami a mužmi,** aby sa zmenšoval rozdiel medzi priemernou mzdou žien a mužov a zvýšila sa tým ekonomická samostatnosť žien a najmä ochrana jednorodičovských domácností pred hrozbou chudoby a sociálneho vylúčenia.

 **KOZ SR žiada vládu, aby venovala mimoriadnu pozornosť opatreniam zlepšujúcim zosúlaďovanie pracovného a rodinného života občanov a predovšetkým pracujúcich žien.**

1. **Závery a odporúčania**

**KOZ SR berie na vedomie Súhrnnú správu o stave rodovej rovnosti na Slovensku za rok 2016.**